Tarybos sprendimas
2004 m. kovo 30 d.
leidžiantis Čekijos Respublikai, Estijai, Vengrijai, Latvijai, Lietuvai, Slovakijai ir Slovėnijai laikinai nukrypti nuo Direktyvos 2002/96/EB dėl elektros ir elektroninės įrangos atliekų nuostatų
(2004/312/EB)
EUROPOS SĄJUNGOS TARYBA,
atsižvelgdama į Sutartį dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos Stojimo į Europos Sąjungą, ypač į jos 2 straipsnio 3 dalį,
atsižvelgdama į Aktą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir sutarčių, kuriomis įkurta Sąjunga, pritaikomąsias pataisas (toliau - 2003 m. Stojimo aktas), ypač į jo 55 straipsnį,
atsižvelgdama į Čekijos Respublikos, Estijos, Vengrijos, Latvijos, Lietuvos, Slovakijos ir Slovėnijos prašymus,
atsižvelgdama į Komisijos pasiūlymą,
kadangi:
(1) Pagal 2003 m. sausio 27 d. Europos Parlamento ir Tarybos direktyvos 2002/96/EB dėl elektros ir elektroninės įrangos atliekų (EEĮ) [1] 5 straipsnio 5 dalies pirmą pastraipą valstybės narės turi užtikrinti, kad vėliausiai iki 2006 m. gruodžio 31 d. per metus iš privačių namų ūkių būtų vidutiniškai surenkama ne mažiau kaip po keturis kilogramus elektros ir elektroninės įrangos atliekų vienam gyventojui.
(2) Direktyvos 2002/96/EB 7 straipsnio 2 dalis nustato mažiausias normas elektros ir elektroninės įrangos atliekų utilizavimui ir komponentų, medžiagų ir turinio pakartotiniam panaudojimui ir perdirbimui. Valstybės narės turi užtikrinti, kad iki 2006 m. gruodžio 31 d gamintojai atitiktų šias normas.
(3) Pagal Direktyvos 2002/96/EB 17 straipsnio 1 dalį Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. rugpjūčio 13 d., įgyvendina šią direktyvą. Tačiau Direktyvos 2002/96/EB 17 straipsnio 4 dalies a punkte numatoma, kad Graikija ir Airija, kurios dėl bendro atliekų perdirbimo infrastruktūros deficito, geografinių veiksnių, tokių kaip didelis mažų salų skaičius bei kaimiškos ir kalnuotos vietovės, mažo gyventojų tankumo ir žemo elektros ir elektroninės įrangos naudojimo lygio negali pasiekti Direktyvos 2002/96/EB 5 straipsnio 5 dalies pirmoje pastraipoje nurodytų atliekų surinkimo normų arba šios direktyvos 7 straipsnio 2 dalyje nurodytų utilizavimo normų ir kurios, kaip numatyta 1999 m. balandžio 26 d. Tarybos direktyvos 1999/31/EB dėl atliekų sąvartynų [2] 5 straipsnio 2 dalies trečioje pastraipoje gali kreiptis su prašymu pratęsti tame straipsnyje nurodytą terminą, gali pratęsti šios direktyvos 5 straipsnio 5 dalyje ir 7 straipsnio 2 dalyje nurodytus laikotarpius iki 24 mėnesių.
(4) Remdamosi 2003 m. Stojimo akto 55 straipsniu Čekijos Respublika, Estija, Vengrija, Latvija, Lietuva, Slovakija ir Slovėnija paprašė laikinai leisti nukrypti nuo laikotarpių, nustatytų Direktyvos 2002/96/EB 5 straipsnio 5 dalies pirmoje pastraipoje ir 7 straipsnio 2 dalyje, nurodydamos šias priežastis: atliekų perdirbimo infrastruktūros deficitas, mažas gyventojų tankumas, žemas elektros ir elektroninės įrangos naudojimo lygis ir geografiniai veiksniai, tokie kaip kaimiškos vietovės.
(5) Dėl šių priežasčių pirmiau minėti laikotarpiai Čekijai, Estijai, Vengrijai, Latvijai, Lietuvai ir Slovakijai pratęsiami iki 24 mėnesių ir Slovėnijai iki 12 mėnesių,
PRIĖMĖ ŠĮ SPRENDIMĄ:
1 straipsnis
Čekijos Respublika, Estija, Vengrija, Latvija, Lietuva ir Slovakija Direktyvos 2002/96/EB 5 straipsnio 5 dalies pirmoje pastraipoje ir 7 straipsnio 2 dalyje nustatytus laikotarpius gali pratęsti iki 24 mėnesių.
Slovėnija Direktyvos 2002/96/EB 5 straipsnio 5 dalies pirmoje pastraipoje ir 7 straipsnio 2 dalyje nustatytus laikotarpius gali pratęsti iki 12 mėnesių.
2 straipsnis
Šis sprendimas skirtas valstybėms narėms ir Čekijos Respublikai, Estijos Respublikai, Vengrijos Respublikai, Latvijos Respublikai, Lietuvos Respublikai, Slovėnijos Respublikai bei Slovakijos Respublikai.
Priimta Briuselyje, 2004 m. kovo 30 d.